DA Den Europæiske Unions Tidende C 280/10

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2006/C 280/05)

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

SAMMENFATNING

RÅDETS FORORDNING (EF) Nr. 510/2006

Registreringsansøgning i henhold til artikel 5 og artikel 17, stk. 2

»HOŘICKÉ TRUBIČKY«

EF-nr.: CZ/PGI/005/0365/22.09.2004

BGB ( ) BOB ( X )

Dette resumé er udarbejdet til oplysning. Fuldstændige oplysninger kan findes i den fuldstændige udgave af varespecifikationen, som kan fremskaffes fra de i afsnit 1 anførte nationale myndigheder eller fra Europa-Kommissionen (1).

1. Medlemsstatens ansvarlige myndighed

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6 Telefon (420) 220 38 31 11 Fax (420) 224 32 47 18 E-mail: posta@upv.cz

2. Ansøgende sammenslutning

Navn: Sdružení výrobců Hořických trubiček Adresse: Klicperova 2171 CZ-508 01 Hořice Telefon (420) 493 69 91 24 Fax (420) 493 69 91 24 E-mail: svht@seznam.cz Sammensætning: producenter/forarbejdningsvirksomheder ( X ) andet ( )

3. Produktets art

Klasse 2.4: Brød, wienerbrød, kager og andet bagværk samt konfekturevarer — sammenrullede vafler

4. Varespecifikation (sammenfatning af kravene i artikel 4, stk. 2)

4.1 Navn: »Hořické trubičky«

4.2 Beskrivelse: Sammenrullede vafler fra Hořice (»Hořické trubičky«) er små ruller, der er 5-19 cm lange og har et indre tværmål på 10-20 mm, og som tilformes af vafler med en tykkelse på 0,9-1,2 mm. Farven er lysbeige, og de dufter og smager som vafler. De er sprøde og har en glat og sart porøs overflade. Følgende råvarer indgår i fremstillingen: hvedemel til fint bagværk, mælkepulver, vegetabilsk olie, æggeblommer i pulverform, sukker og vand.

Der fremstilles flere typer sammenrullede vafler fra Hořice: fyldte, fyldte og delvis overtrukne, fyldte og helt overtrukne, bestrøede, bestrøede og delvis overtrukne samt bestrøede og helt overtrukne.

De bestrøede sammenrullede vafler fremstilles af to vafler (eventuelt af 1 vafler), der pensles med smeltet smør tilsat honning og bestrøs med en blanding af sukker, revne hasselnødder, eventuelt revne mandler, kanel, vanilje, rosiner eller kakao.

Fyldte sammenrullede vafler fyldes med en crème af pisket smør med en halvblød konsistens og forskellige smagstyper. Basisingredienserne til fremstillingen af fyldet i fyldte vafler er følgende: vegetabilsk fedt, sukker eller sødemiddel, kakao, mælkepulver, sojamel, vanillin, vanilje, naturlige eller »naturidentiske« smagsstoffer.

Overtrækket på helt eller delvis overtrukne fyldte og bestrøede vafler består af glasur af bitter chokolade.

4.3 Geografisk område: Byen Hořice og tilstødende kommuner.

4.4 Bevis for oprindelse: Hver fabrikant fører et register over leverandører af råvarer og købere af de færdige varer. På hver emballage anføres obligatoriske oplysninger om fabrikanten, herunder adressen, så det er muligt at spore produktet.

Det nationale fødevaretilsyn kontrollerer fremstillingsmetoderne, herunder hygiejnekravene for fremstilling af fødevarer og overholdelsen af varespecifikationen. Produktets ægthed certificeres på basis af den positive udtalelse, som det statslige kontrolorgan afgiver.

4.5 Fremstillingsmetode: Af de afvejede ingredienser tilberedes en flydende dej, som hældes på beholderen i en vaffelovn. Vaflerne bages i elektriske halvautomatiske vaffelovne ved en temperatur på mellem 150 og 160 °C. Efter bagningen hviler vaflerne. De håndrulles derpå ved hjælp af en cylindrisk form på en lille varm plade. Sammenrullede, fyldte vafler fyldes derpå i en maskine med en crème af pisket smør, som fremstilles af de oplyste ingredienser. Ingredienserne udvælges med henblik på den smagsvariant, der ønskes. Sammenrullede bestrøede vafler tilformes af to vafler (eventuelt af 1 vafler); de pensles først med smeltet smør, der er tilsat honning, og de tilstrøs derefter med en blanding af sukker, revne hasselnødder, eventuelt mandler, kanel, vanille, rosiner eller kakao (afhængigt af den ønskede variant). Den ene ende eller begge ender af sammenrullede, delvis overtrukne vafles dyppes derpå i en chokoladeglasur. Der fremstilles også helt overtrukne vafler. Af hensyn til kvaliteten og sporbarheden skal sammenrullede vafler fra Hořice emballeres på det sted, hvor de fremstilles.

4.6 Tilknytning: Det kan godtgøres, at fabrikanterne i denne forening kan føre deres færdigheder tilbage til historiske kilder. De forarbejder råvarerne efter de traditionelle opskrifter for produktionen i Hořice. Traditionerne er blevet videreført af nye virksomheder, der har overtaget de tidligere ansattes og familiernes viden.

De sammenrullede vafler fra Hořice er foruden den traditionelle opskrift kendetegnet ved de særlige egenskaber ved det mel (glutenfattigt) og det lokale vand, der anvendes (lavt mineralindhold, blødt, pumpet op fra 100 meters dybde). Takket være disse egenskaber kan der fremstilles vafler med særlige kendetegn: de har en særlig finhed, porøsitet og sprødhed, som ikke hindrer, at de kan rulles til at forme basisproduktet.

De første historiske oplysninger om fremstillingen af sammenrullede vafler fra Hořice i det afgrænsede geografiske område går tilbage til 1812, hvor fru Líčkovás familie begyndte at fremstille små sukkerruller til familiefester, men også som små lejlighedsgaver. Det var konditoren Karel Kofránek, som efter at have giftet sig ind i familien perfektionerede familieproduktionsmetoden. I 1898 blev der taget patent på hans opfindelse, en elektrisk vaffelovn. På denne tid blev der allerede fremstillet sammenrullede vafler fra Hořice til salg og endog eksport til Tyskland, England, Frankrig, Tyrkiet, Amerika og Shanghai. Vaflerne modtog også en række titler og udmærkelser på messer i både ind- og udland. Efter nationaliseringen i 1949 og indtil 1962 blev vaflerne fremstillet af virksomheden Fejt, og derpå skiftevis af en lang række nationale virksomheder. Efter markedsøkonomiens genindførelse genoptog medlemmerne af foreningen af fabrikanter af sammenrullede vafler fra Hořice (»Sdružení výrobců Hořických trubiček«) den traditionelle fremstilling i det afgrænsede område. Selv om det har været nødvendigt at modernisere produktionen, bliver opskriften og de traditionelle fremstillingsmetoder fortsat respekteret.

Artikler i den nationale og regionale presse (offentliggjort i bl.a. aviserne Mladá Fronta Dnes, Noviny Jičínska, Berounský den) og de mange succeser på messer (f.eks. EX Plzeň, Siesta, Olima, Salima) vidner om den popularitet, som de sammenrullede vafler fra Hořice fortsat nyder godt af. De har modtaget i alt 65 udmærkelser og titler på de mest forskellige nationale og internationale messer.

I 1994 blev betegnelsen »Hořické trubičky« på grund af sin enestående karakter registreret som oprindelsesbetegnelse nr. 159 i Den Tjekkiske Republik.

4.7 Kontrolorgan:

Navn: Státní zemědělská a potravinářská inspekce, inspektorát Hradec Králové Adresse: Březhradská 182 CZ-503 32 Hradec Králové Telefon (420) 495 45 41 10 Fax (420) 495 53 25 18 E-mail: hradec@szpi.gov.cz

4.8 Mærkning: HOŘICKÉ TRUBIČKY — produktets navn skal være det dominerende element på emballagens forside.

4.9 Krav i nationale bestemmelser: —

(1) Europa-Kommissionen, Generaldirektorat for landbrug og udvikling af landdistrikterne, Kvalitetspolitik for landbrugsprodukter, B-1049 Bruxelles.